ΚΑΝΟΝΙΣΜΟΣ (ΕΚ) αριθ. 2248/94 ΤΗΣ ΕΠΙΤΡΟΠΗΣ της 16ης Σεπτεμβρίου 1994 για την καθιέρωση εκ των υστέρων κοινοτικής επιτήρησης των εισαγωγών ορισμένων καλωδίων από χάλυβα καταγωγής τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 518/94 του Συμβουλίου της 7ης Μαρτίου 1994 για το κοινό καθεστώς εισαγωγών και την κατάργηση του κανονισμού (ΕΟΚ) αριθ. 288/82 (1), και ιδίως το άρθρο 9 παράγραφος 2,

τον κανονισμό (ΕΚ) αριθ. 519/94 του Συμβουλίου της 7ης Μαρτίου 1994 για το κοινό καθεστώς εισαγωγών από ορισμένες τρίτες χώρες και τη κατάργηση των κανονισμών (ΕΟΚ) αριθ. 1765/82, (ΕΟΚ) αριθ. 1766/82 και (ΕΟΚ) αριθ. 3420/83 (2), όπως τροποποιήθηκε από τον κανονισμό (ΕΚ) αριθ. 1921/94 (3), και ιδίως το άρθρο 9,

Μετά από διαβούλευση των επιτροπών των οποίων η ίδρυση προβλέπεται από τους ανωτέρω κανονισμούς,

Εκτιμώντας:

ότι, βάσει των πληροφοριών τις οποίες διαβίβασε η Δανία συνάγεται ότι οι εισαγωγές στην Κοινότητα συρματόσχοινων, καλωδίων, πλεξίδων, ατρανών (σαμπάνια) και άλλων παρόμοιων ειδών από σίδηρο ή χάλυβα, που δεν είναι μονωμένα για την ηλεκτροτεχνία και υπάγονται στους κωδικούς ΣΟ 7312 10 91, 7312 10 95 και 7312 10 99, καταγωγής τρίτων χωρών, αυξάνονται από το 1991 και πραγματοποιούνται υπό όρους που ενδέχεται να διαταράξουν την κατάσταση στην οποία βρίσκονται οι κοινοτικοί παραγωγοί των εν λόγω προϊόντων- ότι τα στοιχεία που είναι διαθέσιμα για το 1993 φαίνεται ότι επιβεβαιώνουν αυτήν την ανοδική εξέλιξη- ότι οι τιμές στις οποίες πραγματοποιούνται οι εισαγωγές αυτές είναι κατά πολύ χαμηλότερες από την τιμή κόστους της κοινοτικής βιομηχανίας-

ότι η κατάσταση της κοινοτικής βιομηχανίας των παρόμοιων προϊόντων ή των άμεσα ανταγωνιστικών προϊόντων επιδεινώθηκε από το 1991 όπως διαπιστώνεται βάσει της εξέλιξης των ακόλουθων οικονομικών δεικτών:

- η παραγωγή μειώθηκε από 215 395 τόνους το 1991, σε 193 846 τόνους το 1992, σε 173 715 τόνους το 1993 και σύμφωνα με τις πλέον πρόσφατες εκτιμήσεις το 1994 μειώνεται σε 159 900 τόνους,

- η χρησιμοποίηση του παραγωγικού δυναμικού της κοινοτικής βιομηχανίας μειώθηκε σημαντικά μεταξύ του 1991 και 1994, περίπου κατά 30 %,

- η άμεση απασχόληση μειώθηκε μεταξύ του 1990 και 1993 κατά 28 % και μεταξύ του 1992 και 1993 κατά 9 % και κατά την τελευταία αυτή περίοδο μειώθηκε από 4 662 σε 4 235 μονάδες-

ότι, υπό τις συνθήκες αυτές, πρέπει να προβλεφθούν τα μέσα ώστε να είναι δυνατόν να συγκεντρωθούν, το συντομότερο δυνατόν, σαφείς και γρήγορες πληροφορίες σχετικά με την εξέλιξη των εν λόγω εισαγωγών στην Κοινότητα και, προς το σκοπό αυτό, να προβλεφθεί εκ των υστέρων κοινοτική επιτήρηση των εισαγωγών αυτών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από την 1η Οκτωβρίου 1994, οι εισαγωγές στην Κοινότητα συρματόσχοινων, καλωδίων, πλεξίδων, ατρανών (σαμπάνια) και άλλων παρόμοιων ειδών από σίδηρο ή χάλυβα, που δεν είναι μονωμένα για την ηλεκτροτεχνία, καταγωγής τρίτων χωρών και τα οποία υπάγονται στους κωδικούς ΣΟ 7312 10 91, 7312 10 95 και 7312 10 99, αποτελούν αντικείμενο κοινοτικής επιτήρησης.

Άρθρο 2

Τα κράτη μέλη ανακοινώνουν στην Επιτροπή κάθε μήνα τα αποτελέσματα της επιτήρησης, αναφέροντας την ποσότητα και την αξία των εισαγωγών που υπολογίζεται βάσει της τιμής cif, κατανεμημένες ανά κωδικό της συνδυασμένης ονοματολογίας και ανά χώρα καταγωγής, το αργότερο τη δέκατη ημέρα του δεύτερου μήνα που ακολουθεί.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Σεπτεμβρίου 1994.

Για την Επιτροπή

Leon BRITTAN

Μέλος της Επιτροπής

(1) ΕΕ αριθ. L 67 της 10. 3. 1994, σ. 77.

(2) ΕΕ αριθ. L 67 της 10. 3. 1994, σ. 89.

(3) ΕΕ αριθ. L 198 της 30. 7. 1994, σ. 1.